กระทรวงการต่างประเทศ ประสานช่วยเหลือ 7 คนไทย ที่รุกล้ำแนวชายแดนไทย-ลาว
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า  สถานกงสุลใหญ่ ณ แขวงสะหวันนะเขต อยู่ระหว่างประสานงานกับแขวงจำปาสัก ในการให้ความช่วยเหลือคนไทย 7 คน ที่ถูกจับกุม ข้อหาล้ำแนวชายแดนไทย-ลาว เข้าไปเก็บของป่าในบริเวณพื้นที่ช่องทางธรรมชาติ อำเภอสิรินธร จังหวัดอุบลราชธานี ตรงข้ามกับเมืองโพนทอง แขวงจำปาสัก สปป.ลาว และติดตามสถานการณ์อย่างใกล้ชิด เพื่อให้คนไทยทั้ง 7 คน สามารถเดินทางกลับประเทศไทยได้โดยเร็ว ขณะนี้ ทั้งหมดอยู่ที่ศูนย์กักตัวหลัก 21 ของแขวงจำปาสัก โดยแผนกการต่างประเทศของแขวงจำปาสัก ได้มีหนังสือแจ้งการจับกุมคนไทยทั้ง 7 คน อย่างเป็นทางการแล้ว โดยจะกักตัวเป็นเวลา 14 วัน ตามมาตรการควบคุมการแพร่ระบาดโควิด-19 ของ สปป.ลาว ก่อนจะดำเนินการตามกฎหมายและส่งตัวกลับประเทศไทยต่อไป ส่วนกรณีที่เป็นข่าวว่า สปป. ลาว ได้ฉีดวัคซีนป้องกันโควิด-19 ให้แก่คนไทยทั้ง 7 คนนั้น จากการตรวจสอบกับฝ่าย สปป. ลาว ปรากฎว่า ยังไม่มีการพิจารณาฉีดวัคซีนให้คนไทยทั้ง 7 คนตามที่ปรากฏเป็นข่าวในสื่อมวลชนแต่อย่างใด